### NN 146/2020 (28.12.2020.), Odluka o općinskim porezima Općine Špišić Bukovica

Općina Špišić Bukovica

2840

Na temelju članka 35. Zakona o lokalnoj i područnoj (regionalnoj) samoupravi (»Narodne novine« 33/01,; 60/01, 129/05, 109/07, 125/08, 36/09, 150/11, 144/12, 19/13, 137/15, 123/17. i 98/19) članka 20. stavka 1. Zakona o lokalnim porezima (»Narodne novine« br. 115/16. i 101/17 – u daljnjem tekstu: Zakon) i članaka 31. Statuta Općine Špišić Bukovica (»Službeni vjesnik Općine Špišić Bukovica br. 02/13 i 03/18) Općinsko vijeće Općine Špišić Bukovica na 32. sjednici održanoj 15. prosinca 2020. godine donijelo

ODLUKU

O OPĆINSKIM POREZIMA OPĆINE ŠPIŠIĆ BUKOVICA

I. OPĆE ODREDBE

Članak 1.

Ovom Odlukom utvrđuje se:

1. vrste lokalnih poreza koji se uvode za područje Općine Špišić Bukovica (u daljnjem tekstu: Općina),

2. visina stope prireza porezu na dohodak,

3. visina stope poreza na potrošnju,

4. porez na korištenje javnih površina

5. porez na nekretnine

6. prijenos ovlasti za utvrđivanje i naplatu pojedinih lokalnih poreza na Ministarstvo financija, Poreznu upravu.

Članak 2.

(1) Pojedini pojmovi u smislu ove Odluke imaju značenja koja su definirana Zakonom.

(2) Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski rod.

II. VRSTE POREZA

Članak 3.

Ovom Odlukom uvode se sljedeći općinski porezi koji su prihod Općine:

1. prirez porezu na dohodak,

2. porez na potrošnju

3. porez na korištenje javnih površina

4. porez na nekretnine.

III. PRIREZ POREZU NA DOHODAK

Članak 4.

Prirez porezu na dohodak plaćaju obveznici poreza na dohodak s područja Općine, sukladno odredbama Zakona, Zakona o porezu na dohodak i podzakonskih akata kojima se uređuje porez na dohodak.

Članak 5.

Osnovica za obračun prireza porezu na dohodak je ukupan iznos obračunatog poreza na dohodak.

Članak 6.

Prirez porezu na dohodak ne plaća se na primanja koja se ne smatraju dohotkom i koja su oslobođena od plaćanja poreza na dohodak prema odredbama zakona i podzakonskih akata kojima se uređuje porez na dohodak.

Članak 7.

Prirez porezu na dohodak plaća se po stopi od 9 % .

IV. POREZ NA POTROŠNJU

Članak 8.

Porez na potrošnju, sukladno Zakonu, plaćaju pružatelji ugostiteljskih usluga na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkohonih pića u ugostiteljskim objektima na području Općine.

Članak 9.

Osnovicu za obračun poreza na potrošnju čini prodajna cijena pića prodanih u ugostiteljskim objektima, umanjena za iznos poreza na dodanu vrijednost.

Članak 10.

Porez na potrošnju plaća se po stopi od 3% od utvrđene osnovice u korist Proračuna Općine.

Članak 11.

(1) Porez na potrošnju alkoholnih i bezalkoholnih pića i piva porezni obveznik obračunava i iskazuje na obrascu PP-MI-PO i predaje ga do 20. dana u mjesecu za prethodni mjesec.

(2) Utvrđenu poreznu obvezu, porezni obveznik dužan je platiti do posljednjeg dana u mjesecu za prethodni mjesec.

V. POREZ NA KORIŠTENJE JAVNIH POVRŠINA

Članak 12.

Javne površine u smislu ove Odluke smatraju se:

1. javne prometne površine (ulice, ceste, trgovi, nogostupi, javni prolazi, mostovi, parkirališta, stajališta javnog prijevoza, taksi stajališta, pješačke i druge staze na zelenim površinama, kolni ulazi, cestovni jarci te sve ostale površine koje se koriste za promet po bilo kojoj osnovi),

2. javne zelene površine: (parkovi, drvoredi, živice, grmlja, cvjetnjaci, posude s ukrasnim biljem na javnim površinama, travnjaci, skupine ili pojedinačna stabla, dječja igrališta i slične površine).

Članak 13.

Porez na korištenje javnih površina na području Općine Špišić Bukovica plaćaju pravne i fizičke osobe.

Područje Općine Špišić Bukovica je jedna zona.

Članak 14.

Porez na privremeno korištenje javnih površina iznosi:

– Za postavljanje skele za gradnju, popravak ili održavanje zgrade u periodu:

|  |  |
| --- | --- |
| od 5 – 30 dana | 3,70 kn/m2 po danu |
| od 30 – 180 dana | 7,40 kn/m2 po danu |
| – Za smještaj ogrjevnog drveta: | |
| od 5 – 15 dana | 3,70 kn/m2 po danu |
| od 15 – 30 dana | 7,40 kn/m2 po danu |
| – Za smještaj građevnog materijala: | |
| od 5 – 30 dana | 3,70 kn/m2 po danu |
| od 30 – 90 dana | 7,40 kn/m2 po danu |
| – Za smještaj lunaparkova, cirkusa i drugih zabavnih radnji | |
| do 90 dana | 3,70 kn/m2 po danu |
| od 90 dana | 7,40 kn/m2 po danu |
| – Za sve vrste pokretnih radnji | 3,70 kn/m2 po danu |
| – Za korištenje prostora mini tržnica | 3,70 kn/m2 po danu |
| –     Za sve vrste postavljenih tendi ispred ugostiteljskih objekata | 3,70 kn/m2 po danu |

Za stalno korištenje javne površine od 100,00 kuna – 200,00 kuna godišnje po metru kvadratnom.

Članak 15.

Nadležni upravni odjel Općine Špišić Bukovica će na zahtjev zainteresirane osobe ili po službenoj dužnosti izdati rješenje o porezu na korištenje javnih površina za postavljanje privremenog objekta ili reklamnog predmeta.

Rješenjem iz stavka 1. ovog članka, osim visine poreza, utvrditi će se i posebni uvjeti za postavljanje privremenog objekta i reklamnog predmeta u skladu s općim aktom koji uređuje to područje.

Članak 16.

Porez na korištenje javnih površina koji nije obuhvaćen ovom Odlukom određuje načelnik Općine Špišić Bukovica o čemu donosi Odluku.

Članak 17.

Postavljanje privremenih objekata i reklamnih predmeta za humanitarne i dobrovoljne aktivnosti ili za manifestacije od značenja za Općinu odobrava se bez plaćanja poreza na korištenje javnih površina.

Rješenje iz stavka 1. ovog članka donosi nadležni upravni odjel Općine.

Članak 18.

Za postavljanje privremenih objekata i reklamnih predmeta na rok kraći od mjesec dana, porez na korištenje javnih površina plaća se po ispostavljenom računu.

Za postavljanje privremenog objekta i reklamnog predmeta na rok duži od mjesec dana, porez na korištenje javnih površina plaća se mjesečno, po ispostavljenom računu.

VI. POREZ NA NEKRETNINE

Članak 19.

Posebnom odlukom Općinskog vijeća Općine Špišić Bukovica utvrdit će se sva pitanja vezana za utvrđivanje i naplatu poreza na nekretnine, sukladno odredbama Zakona o lokalnim porezima.

VII. PRIJENOS OVLASTI I NADLEŽNA POREZNA TIJELA

Članak 20.

Poslovi u vezi s utvrđivanjem i naplatom poreza na potrošnju i prirez poreza na dohodak povjeravaju se Ministarstvu financija, Poreznoj upravi.

Stvarno i mjesno nadležna ustrojstvena jedinica Porezne uprave Ministarstva financija je nadležno porezno tijelo za utvrđivanje i naplatu lokalnih poreza propisanih ovom Odlukom.

VIII. PRIJELAZNE I ZAVRŠNE ODREDBE

Članak 21.

U pogledu zastare prava na utvrđivanje i naplatu prihoda od lokalnih poreza primjenjuju se odredbe Općeg poreznog zakona.

Postupak naplate prihoda od lokalnih poreza provodi se sukladno odredbama Općeg poreznog zakona i Ovršnog zakona.

Sva pitanja vezana uz porez na nekretnine utvrdit će se posebnom odlukom Općinskog vijeća Općine Špišić Bukovica, sukladno Zakonu o lokalnim porezima.

Porezna uprava, dužna je do 15. u mjesecu, za prethodni mjesec, Općini Špišić Bukovica dostavljati zbirna izvješća o utvrđenim i naplaćenim porezima navedenima u članku 14. stavak 1. ove Odluke.

Članak 22.

(1) Ova Odluka stupa na snagu 1. siječnja 2021. godine.

(2) Do stupanja na snagu ove Odluke primjenjuje se Odluka o općinskim porezima (Službeni vjesnik 01/10., 06/13. i 02/20).

(3) Svi započeti postupci utvrđivanja i naplate općinskih poreza koji nisu dovršeni do 1. siječnja 2020. godine dovršit će se po odredbama Odluke iz stavka 2. ovog članka.

Članak 23.

Stupanjem na snagu ove Odluke stavlja se izvan snage Odluka iz članka 22. stavka 2. ove Odluke.

Članak 24.

Ova Odluka objavit će se u »Narodnim novinama« i »Službenom vjesniku« Općine Špišić Bukovica.

Klasa: 410-01/20-01/29

Urbroj: 2189/06-02-20-1

Špišić Bukovica, 15. prosinca 2020.

OPĆINSKO VIJEĆE
 OPĆINE ŠPIŠIĆ BUKOVICA

Predsjednik
 Tihomir Majstorović, v. r.